སྤྱི་ལོ༡༩༨༡ལོར་དུས་རྙིང་གི་སྤྲིན་རིམ་སྟུག་པོ་མཐར་སངས་རྗེས་སྲིད་བཟང་གསེར་གྱི་ཉི་གཞོན་གངས་ཅན་གྱི་མཁའ་དབྱིངས་སུ་དྲངས་པ་དང་།མཆོག་ཉིད་སླར་ཡང་བྲག་མགོ་དགོན་དགའ་ལྡན་རབ་བརྟན་རྣམ་རྒྱལ་གླིང་དུ་ཞབས་པད་བཀོད་དེ་འགྲོ་མང་དག་ལ་དམ་ཆོས་ཀྱི་བགོ་བཤའ་འགྱེད་པས་གདུལ་བྱ་མང་པོ་སྨིན་ཅིང་གྲོལ་བའི་ལམ་དུ་བཀོད་ཅིང་དད་པའི་མེ་ཏོག་ཕྱོགས་ཀུན་དུ་ཁྱབ་པ་བྱུང་།སྤྱི་ལོ༡༩༨༢ལོར་བོད་ཀྱི་རིག་གནས་ལ་ཤ་ཞེན་དང་ལྷག་བསམ་མཆོག་ཏུ་དཀར་བའི་ཀྲུའུ་རེན་བཀྲ་ཤིས་ཚེ་རིང་དང་མཆོག་སྤྲུལ་ཐུབ་བསྟན་ཉི་མ་སོགས་ཀྱིས་ཐུགས་རྗེ་ལ་བརྟེན་ནས་གངས་ལྗོངས་གནས་ལྔ་རིག་པའི་འབྱུང་གནས་སི་ཁྲོན་ཞིང་ཆེན་བོད་ཡིག་སློབ་གྲྭ་སྡེ་དགེ་རྫོགས་ཆེན་དུ་འཛུགས་སྐབས།ཁོང་ཉིད་ཀྱང་གདན་ཞུས་ལྟར་རྫོགས་ཆེན་དུ་ཕེབས་ཏེ་བགྲང་བྱ་ལྔའི་རིང་དུ་མཁས་མང་གསེར་རིའི་ཕྲེང་བའི་དབུས་སུ་ནང་ཚད་ཀྱི་མགྲིན་པ་གཟེངས་སུ་བཏེགས་ཏེ་ལུང་རིགས་ཀྱི་རྔ་བོ་ཆེ་དྲག་ཏུ་བརྡུངས་པས་གངས་ལྗོངས་ཀྱི་བློ་གསལ་གཞོན་ནུ་མང་པོ་གཉིད་ལས་སློང་བ་དང་ཤེས་རབ་སྒྲོན་མེས་མདུན་ལམ་སྣང་བར་བྱས་ཏེ་སློབ་མ་མཁས་པ་བརྒྱ་ཕྲག་ལ་ཉེ་བར་བསྐྱངས་སོ།།སྤྱི་ལོ༡༩༨༥ནས་ཧོར་བྲག་མགོ་དགའ་ལྡན་རབ་བརྟན་རྣམ་པར་རྒྱལ་བའི་གླིང་དུ་ཕེབས་ནས་འདུ་ཁང་གསར་བཞེངས་ཀྱི་ལས་གྲལ་ཞུགས་ཤིང་ཆོས་ར་གསར་འཚོགས་ཀྱི་སྦྱིན་བདག་ཞུས་ཏེ་དབུ་ཚུགས་པར་བྱས།སྤྱི་ལོ༡༩༩༥ལོའི་བར་བྲག་མགོ་དགོན་རབ་བརྟན་རྣམ་རྒྱལ་གླིང་གི་མཁན་པོ་ལོ་གསུམ་དང་ཚོགས་ཆེན་ཁྲི་པ་ལོ་དྲུག་བཅས་ལོ་དགུ་ལ་འགན་གཙང་བཞེས་གནང་།དགོན་པའི་གྲྭ་པ་དང་ཕྱོགས་ཁག་ནས་ཕེབས་པའི་སློབ་བུ་རྣམས་ལ་འགོ་བསྡུས་གྲྭ་ནས་དཔེ་ཁྲིད་ཀྱིས་ཐུགས་འགན་བཞེས་ཏེ་སྐལ་ལྡན་གྱི་སློབ་བུ་མང་པོ་བསྐྱངས།